Il-Kunsill illum estenda l-mandat tal-EU NAVFOR Somalia Operazzjoni Atalanta sal-31 ta' Diċembru 2020. Il-Kunsill iddeċieda wkoll li Kwartieri Ġenerali Operattivi tal-Forza Navali tal-Unjoni Ewropea (EU NAVFOR) minn Northwood (ir-Renju Unit) għal Rota (Spanja) u ċ-Ċentru ta' Sigurtà Marittima għall-Qarn tal-Afrika (MSCHOA) għal b'effett mid-29 ta' Marzu 2019. Huwa ħatar lill- Viċi Ammirall Antonio Martorell Lacave tal-Flotta Navali Spanjola bħala l-Kmandant Operattiv ġdid minflok il-Maġġur Ġenerali Charlie Stickland b'effett mill-istess data. Ir-rilokazzjoni u l-bidla fil-kmand huma meħtieġa minħabba d-deċiżjoni tar-Renju Unit li joħroġ mill-UE. Id-deċiżjoni tal-lum allokat ukoll baġit ta' €11.777 miljun għall-ispejjeż komuni tal-operazzjoni għall-perijodu mill-1 ta' Jannar 2019 sal-31 ta' Diċembru 2020. UE NAVFOR Operazzjoni Atalanta tikkontribwixxi għad-deterrenza, il-prevenzjoni u t-trażżin ta' atti ta' piraterija u ta' serq bl-użu tal-armi 'l barra mix-xtut tas-Somalja . L-operazzjoni tagħmel parti mill-approċċ komprensiv tal-UE għal Somalja paċifika, stabbli u demokratika. L-operazzjoni tipproteġi wkoll bastimenti tal-Programm Dinji tal-Ikel u bastimenti vulnerabbli oħra, tissorvelja l-attivitajiet tas-sajd 'il barra mix-xtut tas-Somalja u tappoġġa missjonijiet u programmi oħra tal-UE fir-reġjun. Id-deċiżjoni tal-lum ġiet adottata permezz ta' proċedura bil-miktub. Il-bijografija tal-Viċi Ammirall Antonio Martorell Lacave EU NAVFOR Operazzjoni Atalanta (Sit web)